龍珠

龍珠係日本嘅一套漫畫，鳥山明作品。故事中，龍珠一共有七粒，散落喺地球唔同嘅角落。集齊七粒龍珠嘅人就可以呼喚神龍，請求佢為佢達成願望。內容講述主角喺深山長大嘅孫悟空遇上搵龍珠的嘅少女科學家莊子，一齊上路踏上搵龍珠嘅旅程。

故事特色
故事中有唔少概念都係來自中國吳承恩嘅西遊記，例如︰
西遊記同龍珠中嘅主角都係叫做孫悟空，兼且都有尾。
西遊記中有筋斗雲、如意棒，龍珠中嘅孫悟空都有筋斗雲、如意棒。
西遊記有牛魔王、火焰山同芭蕉扇，龍珠亦都有。
西遊記有豬八戒，龍珠亦有叫做八戒嘅豬角色。

主要角色
可以睇埋中文維基龍珠角色嘅命名藍本同譯名列表。
孫悟空
故仔嘅主角，可以話角色中最強嘅一位，同比達係死敵亦係出生入死嘅朋友。
撒亞人，原名「格古洛」，喺比達星出世，細個被送到地球，之後被孫悟飯爺爺收養並且改名「孫悟空」。不過比達等（純種）撒亞人仍然叫佢做「格古洛」。
喺打布歐時可變超級撒亞人3，後來進化成超級撒亞人藍
龍珠GT（非正史）變超級撒亞人4。
莊子
身材好好嘅一個女人，係比達嘅老婆，經營膠囊公司。
無限（亦有叫無閑）
18號嘅老公，係悟空嘅好朋友，細個時可以同悟空過兩招。
自從悟空變到超級撒亞人後兩個人嘅實力差距以幾何級數拉遠。
烏龍 
二打六一個，同龜仙人一齊住，性格咸濕。
阿樂（沙漠大盜，亦有叫飲茶）
悟空、無閑等人嘅好朋友。實力可能比無閑重要低少少，戰鬥力44，又係二打六一個。
佩兒
阿樂嘅伴，同八戒係同學亦係死對頭。
孫悟飯爺爺
悟空被送到地球後收養悟空嘅人，悟空叫佢做「爺爺」，故仔開始前已經死咗。
為咗紀念孫悟飯爺爺，悟空將大仔改名做孫悟飯。
龜仙人
悟空、無閑同阿樂嘅師父，早期教授悟空龜波氣功。
愈老愈咸濕，得閒會睇咸書。
戰鬥力139~180
鶴仙人
龜仙人嘅死對頭。
戰鬥力120
天津飯
本來係鶴仙人徒弟，早期悟空嘅敵人，喺第22屆天下第一武術大會贏過悟空，之後就成為朋友。
二打六中算係實力唔錯嘅一個，悟空嘅太陽拳都係喺佢度學返嚟。
餃子
天津飯嘅伴，原本係鶴仙人徒弟。
天神
拿美星人（龍族），原名加達，地球天神，最終同笛子魔童合體。
地球嘅龍珠就係天神造出嚟，而GT版嘅終極龍珠（黑星龍珠）係喺天神同笛子大魔王分體前造出嚟。
戰鬥力400
笛子大魔王（ピッコロ大魔王）
由天神嘅惡念產生，理想係統治世界，最後俾悟空打低。
戰鬥力330
笛子魔童（ピッコロ）
由大魔王臨死前所生嘅蛋孵出，後來同天神合體。
本來係延續大魔王，喺第23屆天下第一武術大會輸畀悟空，後來較偏向正義嗰邊。之後重同孫氏一家好好朋友，重做埋孫悟飯師傅，算係龍珠角色中嘅長輩級人物。
實力幾強，大概比第一級嘅超級撒亞人強啲。
喺GT版中為咗消滅終極龍珠而犠牲性命，而且為咗協助悟空而自願落地獄。
芝芝（チチ）
悟空嘅老婆，性格霸道，惡死。終日胡思亂想，成日係都迫悟飯讀書做功課，要悟飯成為一個學者。身材冇比達老婆咁正。
比達（ベジータ）
撒亞人王子。個性高傲，目標係成為宇宙最強嘅戰士。由於曾經響地球俾悟空打敗，所以對佢有份執着。
喺打布歐時可變超級撒亞人2，後來進化成超級撒亞人藍
龍珠GT（非正史）變超級撒亞人4（不過要靠電波至變到）。
孫悟飯
悟空大仔，一嬲就會爆發佢強大嘅力量。曾經同魔童修練，好鍾意魔童。但喺GT版變咗做一個二打六。
喺打布歐時可變終極悟飯。
孫悟天
悟空細仔，同大佬悟飯嘅勤力相反，係大懶蛇一個。
北界王
悟空喺陰間嘅師父，傳授界王拳同元氣彈畀悟空。
地位喺天神同閰王之上，界王神之下。
鍾意講笑話，不過大多係爛gag。
戰鬥力3,500
菲利
宇宙霸王，曾經令悟空等人非常頭痛。
改造後，以為可以報仇，點知俾杜拉格斯（未來版）一劍劈開兩邊。
第一階段戰鬥力53萬，後來進化成黃金菲利
古拉
宇宙霸王菲利嘅阿哥，喺龍珠Z劇場版分別喺最強對最強做反角，後期死後又復活變成金屬古拉，並喺一百億能量戰士再做反角，最後俾超級撒亞人嘅悟空同比達消滅。
精英軍團（傑紐特戰隊）
傑紐（又名基紐）
菲利大王嘅精英軍團隊長，喺菲利篇實力好強，僅次於菲利大王，除此之外重有轉換人哋身體嘅絕招，最後搞到自己做咗隻青蛙。
戰鬥力120,000
捷斯
菲利大王嘅精英軍團成員之一，好似好強，絕招要同畢特一齊出，叫做青紅光球，但一樣唔夠悟空打，最後俾比達殺死。
戰鬥力48,500
畢特
菲利大王嘅精英軍團成員之一，自認速度最快，但唔及悟空，最後又俾悟空打低。
戰鬥力49,000
力高
菲利大王嘅精英軍團成員之一，絕招係力高重鎚，打到比達悟飯無閑佢哋收晒皮，但最後俾悟空一鎚搞掂。
戰鬥力50,000（嗰時比達戰鬥力40,000，悟飯戰鬥力22,000，無閑戰鬥力20,000，悟空戰鬥力70,000~95,000）
古杜
菲利大王嘅精英軍團成員之一，實力係五位當中最弱，有時間停頓嘅超能力，最後俾比達殺死。
戰鬥力16,000
撒旦
大話武術冠軍，佢嘅運氣好到無人能敵。
喺龍珠二世後期（打原版布歐嗰時），真真正正做咗一次救世主，連悟空都佩服佢，戰鬥力23。
比迪麗
撒旦個女，悟飯個初戀同老婆。
婚前係一個俠女，婚後相夫教女。
天迪
接替天神做地球天神嘅娜美星人，冇戰鬥能力，但係識醫人。
杜拉格斯（トランクス）
比達個仔，算係撒亞人王族後裔，醒目仔一名。
分現代版同未來版。現代版最初以BB仔身分出場，係GT版初期嘅第二男主角。
而未來版杜拉格斯係「最後戰士」，曾經一招打低菲利（改造後）同斯路（未來嘅第一形態）。
斯路
基洛博士嘅最強人造人，要吸收17號同埋18號去變成完全體。完全體嘅佢實力更係一絕，但最後俾悟空悟飯兩仔爺合力打低。
18號
基洛博士嘅人造人，喺未來度殺咗好多人，包括比達同悟飯等龍珠戰士（杜拉格斯係唯一嘅生存者）。
曾經俾斯路吸收，但斯路俾悟飯打到嘔番佢出嚟。
喺過去係一座冰山，最後俾無閑嘅愛融化，重相夫教女。
16號
基洛博士嘅人造人，實力勁過嗰時嘅17號同18號，不過係失敗之作，因為佢係愛和平主義者，一直只為殺孫悟空而存在。後來佢俾膠囊公司改造，最後俾斯路摧毀。不過佢激起悟飯嘅鬥志，殺咗斯路。
17號
基洛博士嘅人造人，同笛子魔童（已經同神合體）打成平手。
俾斯路吸收咗，但之後因為神龍畀斯路殺嘅人復活而復活。
喺GT版同地獄17號合體成超級17號。原本兩個都唔喺好勁，合咗體之後就超勁，打低晒啲龍珠戰士（包括超級撒亞人4狀態嘅悟空）。之後喺18號幫拖之下，悟空一招龍拳就搞掂咗佢。
19號
基洛博士嘅人造人，最後俾比達搞掂。
基洛博士
龍珠系列入邊所有人造人嘅生父，亦係龍珠二世人造人篇，斯路篇同GT版超級17號篇嘅元兇。頭腦發達，但實力麻麻。
佢將自己改造成人造人20號。但係唔夠班龍珠戰士打，於是番番去自己嘅研究所打開17號同18號，不過俾17號殺咗。
拜高安（動畫原創）
悟空喺冥界時嘅武術大賽決賽對手，絕招叫做雷電神拳，曾經幫手收拾喺地獄橫行嘅菲利同埋斯路，但出咗十集八集之後就冇再出現。
魔人布歐
龍珠二世後期嘅大魔王，幾乎無人能敵。
肥布歐，係吸收咗南界王神同大界王神之後變成嘅，係最善良嘅一個，同撒旦做咗老死。喺GT版嘅下場同孫悟飯一樣，變咗二打六，最後同歐布合體。
瘦布歐，由於有兩個無所事事嘅人殺咗布歐隻狗仔同傷咗撒旦，所以肥布歐好嬲，嬲到噴出蒸氣，之後蒸氣變咗瘦布歐。
惡布歐，係瘦布歐扯晒肥布歐嘅功力合體而成，以南界王神為本。
其他布歐，分別有吸收咗超級撒亞人3悟天格斯嘅布歐、吸收咗魔童嘅布歐同吸收咗悟飯嘅布歐。最勁嘅係吸收咗悟飯之後嗰個。
純正布歐，係最原始嘅布歐，冇晒吸收得嚟嘅力量，但最邪惡而又冇自制能力（實力同超級撒亞人3嘅悟空相若）。
悟天格斯
孫悟天同杜拉格斯嘅融合，實力雖然強，但係性格就非常自大。
比古洛（格古達）
孫悟空同比達用耳環嘅合體，無人能敵，係全宇宙最強嘅合體戰士。
比古洛一直冇發揮過全部實力應戰，喺龍珠Hero中，曾經變身成為超級撒亞人3。
格比達
孫悟空同比達嘅融合
以三種形態喺龍珠系列出過場3次（二世劇場版失敗同成功融合各一次，GT一次，融合失敗會變肥仔）。
BoBo（阿包）
悟空個孫，撒旦個外孫，悟飯同比迪麗個女。大小姐一名，實力唔錯，GT版女主角。
歐布
悟空個徒弟，係魔人布歐（原版）嘅轉生。實力唔錯，喺GT版入邊嘅關鍵時刻出嚟幫拖，屬茄哩啡一名。
小子（Baby）
GT版初期嘅魔王，係輻魯星人嘅復仇工具。曾經上過好多人身，包括比達等龍珠戰士。最後死喺悟空手上。
邪惡龍
由龍珠嘅負極能量過度膨脹而產生嘅產物，GT版最後亦係全龍珠系列最強嘅敵人。
總共有七個，每一個都有唔同嘅能力同個性。一星龍最強，三星龍最卑鄙，四星龍最正直，七星龍最無用等。